REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/101-17

26. maj 2017. godine

B e o g r a d

ZAPISNIK

15. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 26. MAJA 2017. GODINE

Sednica je počela u 13.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jasmina Karanac, Stefana Miladinović, Zoran Milekić, dr Vladimir Orlić, Ognjen Pantović, Dalibor Radičević i Ivana Stojiljković.

Sednici je prisustvovala zamenik člana Odbora Ivana Nikolić (zamenik Jovice Jevtića).

Sednici nisu prisustvovali članovi Odbora: Dragan Vesović, Dragan Jovanović, Nenad Konstantinović, Jovo Ostojić, Snežana B. Petrović, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva, građevinarstva, saobraćaja i infrastrukture: Mirjana Trifunović, v. d. pomoćnik ministra u Sektoru za železnički saobraćaj, Zoran Ilić, v. d. pomoćnik ministra u Sektoru za vazdušni saobraćaj i Mira Marinković Aleksić, samostalni savetnik iz Sektora za drumski saobraćaj.

Odbor je jednoglasno (9 glasova za), u skladu sa predlogom predsednika Odbora usvojio sledeći:

D n e v n i r e d

1. Razmatranje Predloga odluke o Nacionalnom programu javne železničke infrastrukture za period od 2017. do 2021. godine, koji je podnela Vlada (broj 340-859/17 od 11.04.2017.godine);
2. Razmatranje Predloga zakona o potvrđivanju Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju, zaključenog razmenom nota, koji je podnela Vlada (broj 344-823/17 od 04.04.2017.godine);
3. Razmatranje Predloga zakona o potvrđivanju Sporazuma između Vlade Republike Srbije i Vlade Specijalne administrativne regije Hong Kong Narodne Republike Kine o vazdušnom saobraćaju, koji je podnela Vlada (broj 343-351/17 od 17.02.2017.godine);
4. Razmatranje Predloga zakona o potvrđivanju Sporazuma između Vlade Republike Srbije i Vlade Republike Hrvatske o prenosu nadležnosti za pružanje usluga u vazdušnom saobraćaju, koji je podnela Vlada (broj 343-861/17 od 11.04.2017.godine).

Pre prelaska na razmatranje utvrđenog dnevnog reda predsednik Odbora je predložila da se obavi zajednički jedinstveni pretres o svim tačkama dnevnog reda. Odbor je jednoglasno prihvatio ovaj predlog.

Prva, druga, treća i četvrta tačka dnevnog reda:

**- Razmatranje Predloga odluke o Nacionalnom programu javne železničke infrastrukture za period od 2017. do 2021. godine, koji je podnela Vlada;**

**- Razmatranje Predloga zakona o potvrđivanju Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju, zaključenog razmenom nota, koji je podnela Vlada;**

**- Razmatranje Predloga zakona o potvrđivanju Sporazuma između Vlade Republike Srbije i Vlade Specijalne administrativne regije Hong Kong Narodne Republike Kine o vazdušnom saobraćaju, koji je podnela Vlada;**

**- Razmatranje Predloga zakona o potvrđivanju Sporazuma između Vlade Republike Srbije i Vlade Republike Hrvatske o prenosu nadležnosti za pružanje usluga u vazdušnom saobraćaju, koji je podnela Vlada**

Obrazlažući prvu tačku dnevnog reda Mirjana Trifunović, v. d. pomoćnika ministra u Sektoru za železnički saobraćaj je istakla da je Zakonom o železnici propisano planiranje i izgradnja, rekonstrukcija i održavanje javne železničke infrastrukture kao i donošenje Nacionalnog programa. Nacionalni program obuhvata osnovne postavke definisane Planom razvoja železničkog, drumskog, vazdušnog i intermodalnog transporta. Ovim programom se vrši i usklađivanje nacionalnog zakonodavstva sa propisima EU. Pre izrade i donošenja Nacionalnog programa izrađene su opsežne analize tehničko-funkcionalnog stanja tehničke infrastrukture i potrebnih tehničko-tehnoloških aktivnosti u narednom periodu. U Nacionalnom programu za period od 2017. godine - 2021. godine utvrđeni su planovi izgradnje nove, kao i rekonstrukcija i održavanje postojeće železničke infrastrukture. Takođe, određeni su prioriteti i dinamika realizacije kao i visina potrebnih finansijskih sredstava. U planu je, pre svega, realizacija započetih projekata na železničkoj infrastrukturi, a zavisno od raspoloživih finansijskih sredstava identifikovani su i razvojni projekti koji će značajno povećati bezbednost i efikasnost železničkog saobraćaja. Pored kreditnih sredstava, bilateralnih aranžmana i budžeta veliki napori se ulažu i u obezbeđivanje sredstva iz pristupnih fondova EU, naglasila je na kraju izlaganja predstavnik Ministarstva.

U nastavku sednice, Zoran Ilić, v. d. pomoćnik ministra u Sektoru za vazdušni saobraćaj obrazložio je treću i četvrtu tačku dnevnog reda odnosno sporazume u vezi vazdušnog saobraćaja. Prvi sporazum se tiče uređenja odnosa sa regijom Hong Kongom, dok drugi sporazum tretira tematiku koja nije uobičajena, a odnosi se na vazdušni prostor koji Republika Srbija deli sa Republikom Hrvatskom. Prvi spoprazum bavi se regulisanjem i odobravanjem određenih vazdušnih sloboda, najviše četvrtom slobodom, koja podrazumeva da naše letelice pored toga što odvoze putnike imaju mogućnost i da druge putnike sa te destinacije vrate. Pored navedenog uspostavlja se i mogućnost da ukoliko bi se neka od kompanija jedne od dve države opredelila da drži direktnu liniju, druga bi tu mogla da bude kao tzv.“marketing airline“ što znači da može da vrši prodaju karata bez obzira što partnerska kompanija iz druge države obavlja osnovni prevoz. Sporazum sa Hrvatskom omogućava i našoj i Hrvatskoj strani ulazak u vazdušni prostor, koji je neophodan za bezbedno sletanje u situacijama kada duvaju nepovoljni vetrovi koji onemogućavaju uobičajen način sletanja. Dakle ovde nije pitanje: ko će koji vazduhoplov da preuzme, već sve vazduhoplove koji sleću na Beogradski aerodrom naša kontrola letenja ima mogućnost da vodi još sa dela Hrvatske teritorije, a sve letelice koje sleću na aerodrom u Osjek, u pomenutim uslovima, Hrvatska kontrola dobija mogućnost da vodi i dok su iznad naše teritorije.

U daljem toku sednice Mira Marinković Aleksić, samostalni savetnik u Sektoru za drumski saobraćaj, je obrazložila Sporazum o međunarodnom drumskom saobraćaju sa Ruskom federacijom. Inače, ovaj sporazum je zaključen 2011. godine i predviđao je da se sve vrste prevoza stvari obavljaju u režimu dozvola. S obzirom da razmenjivani kontigenti dozvola za prevoz stvari nisu zadovoljavali potrebe naših prevoznika još od 2014. godine naša strana je pokrenula inicijativu za liberalizaciju tog prevoza. Sa ruskom stranom 2016. godine je postignut dogovor o liberalizaciji tranzitnog prevoza nakon čega je došlo do razmene nota. Potvrđivanje ovog sporazuma koji će svakako olakšati tranzitni prevoz stvari i unaprediti bilateralnu trgovinsku razmenu sa Ruskom federacijom je samo logičan nastavak započetih aktivnosti, istaknuto je na kraju obrazloženja.

S obzirom da nije bilo prijavljenih narodnih poslanika za reč Odbor se pojedinačno izjasnio o svakoj tački dnevnog reda.

Odbor je, u skladu sa članom 155. stav 2. i članom 193. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog odluke o Nacionalnom programu javne železničke infrastrukture za period od 2017. do 2021. godine, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Odbor je, u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predloga zakona o potvrđivanju Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju, zaključenog razmenom nota, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Odbor je, u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predloga zakona o potvrđivanju Sporazuma između Vlade Republike Srbije i Vlade Specijalne administrativne regije Hong Kong Narodne Republike Kine o vazdušnom saobraćaju, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Odbor je, u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Hrvatske o prenosu nadležnosti za pružanje usluga u vazdušnom saobraćaju, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

Sednica je zaključena u 13.15 časova.

SEKRETAR ODBORA PREDSEDNIK ODBORA

Biljana Ilić Katarina Rakić